Na temelju članka 5. Pravilnika o nagrađivanju kvalitete kulturnog stvaralaštva (KLASA:022-04/10-01-4, URBROJ:2170/1-05-01/6-10-21 od 25. siječnja 2010. godine), Upravni odjel za kulturu, sport i tehničku kulturu Primorsko-goranske županije objavljuje

JAVNI POZIV
                               za nagrađivanje kvalitete kulturnog stvaralaštva 
                                Primorsko-goranske županije za 2013. godinu
Javiti se mogu ustanove i udruge u djelatnosti kulture sa sjedištem na području Primorsko-goranske županije te fizičke osobe državljani Republike Hrvatske s prebivalištem na području Primorsko-goranske županije.
1. U nastojanju da pridonese unapređivanju kvalitete kulturnih djelatnosti te da što više afirmira umjetničko stvaralaštvo, Primorsko-goranska županija utemeljila je godišnje novčano nagrađivanje najboljih umjetničkih ostvarenja na području kulture i to:

· književnosti,

· glazbe,

· likovne i primijenjene umjetnosti,

· filma i

· kazališno-scenske umjetnosti.

2. Nagrada se dodjeljuje ustanovama i udrugama u djelatnosti kulture sa sjedištem na području Primorsko-goranske županije te fizičkim osobama državljanima Republike Hrvatske s prebivalištem na području Primorsko-goranske županije, koje su na kulturnoj manifestaciji državne ili međunarodne razine održane u protekloj kalendarskoj godini ostvarile nagradu kao najuspješniji u kategoriji za koju su se natjecali.
3. Nagrade najuspješnijima dodjeljuju se:

· za SKUPNA postignuća (ustanovi i udruzi u djelatnosti kulture koja je nagrađena za najuspješnije ostvarenje u svom djelokrugu rada - najbolja predstava, najuspješniji pjevački zbor, klapa, puhački orkestar, folklorna grupa i slično),

· za POJEDINAČNA postignuća fizičkoj osobi (za najbolju zbirku pjesama, najbolji film, najbolji tekst, režiju, scensku glazbu, glumu, kostimografiju, dramaturšku obradu, scenografiju i slično),

· USTANOVI u djelatnosti kulture ukoliko je fizička osoba iz prethodne alineje ove točke njezin zaposlenik.
    4.
Prijavi treba priložiti dokaz da je ustanova, udruga ili fizička osoba na manifestaciji državne ili međunarodne razine proglašena najuspješnijom u nekoj od kategorija koja je predmet nagrađivanja.

Ukoliko je fizička osoba koja ostvaruje pravo na nagradu ujedno i zaposlenik neke od ustanova kulture ili član udruge koja ima sjedište u Primorsko-goranskoj županiji, prijavu podnosi ta ustanova ili udruga, uz izjavu da se radi o njezinom zaposleniku ili članu.

Ukoliko fizička osoba nije zaposlenik neke od ustanova odnosno član udruge u djelatnosti kulture, prijavu podnosi osobno uz mišljenje i preporuku strukovne udruge te uz predočenje dokaza da ima prebivalište u Primorsko-goranskoj županiji.

5. Neprofitne organizacije su dužne priložiti potvrdu u upisu u Registar neprofitnih organizacija pri Ministarstvu financija.

6. Prijave za dodjelu novčanih nagrada podnose se preko pisarnice Primorsko-goranske  županije osobno (Slogin kula 2) ili poštom preporučeno na adresu:

Primorsko-goranska županija, Upravni odjel za kulturu, sport i tehničku kulturu, Slogin kula 2, 51000 Rijeka, s naznakom: „Prijava za dodjelu novčane nagrade za unapređivanje kvalitete kulturnog stvaralaštva za 2013. godinu“.
Javni poziv otvoren je do 31. siječnja 2014. godine.

Prijedlozi koji se ne dostave u natječajnom roku te uz koje nije dostavljena tražena dokumentacija, odnosno koji ne budu pripremljeni s potpunim podacima, neće se razmatrati.

7. Novčane nagrade prema kriterijima iz Pravilnika o kriterijima za dodjelu novčanih nagrada za unapređivanje kvalitete kulturnog stvaralaštva dodijelit će Župan Primorsko-goranske županije na prijedlog Kulturnog vijeća Primorsko-goranske županije.

8. Rezultati javnog poziva bit će objavljeni na mrežnim stranicama Primorsko-goranske županije najkasnije do 30. travnja 2014. godine.


Dodatne informacije mogu se dobiti telefonom na brojeve 351-887 i 351-615.

